Skammdegið hefur lagst að með öllum sínum þunga og á rigningardegi er æði dimmt yfir . Jafnvel í bjartviðri kemst sólin ekki yfir hákoll Jökulsins , en hún sést samt þegar vestur fyrir fjallsranann er komið og sólsetrið getur verið ótrúlega litskrúðugt . Það gerist heldur ekkert sérstakt á framkvæmdasviðinu hér í Múlakoti , þótt dælan sé látin ganga allan sólarhringinn . Þar á ég við varmadæluna , sem gengur stöðugt á tempruðum hita og þurrkar elsta húsið smám saman . Við erum helst að vinna við heimasíðuna , og ég er sannfærð um að margir geta lagt okkur lið með því að rifja upp endurminningar tengdar Múlakoti . Við tökum fegins höndum á móti texta og / eða myndum . Daði Sigurðsson fyrrum bóndi á Barkarstöðum sendi okkur línu . Sem góður nágranni á hann margar minningar tengdar íbúum Múlakoti og hann rifjaði upp minningar tengdar Túbal Magnússyni , en þeim fækkar stöðugt , sem kynntust honum í lifanda lífi . Ýmsir gestir sem koma í Múlakot í fyrsta skiptið spyrja um nafnið Túbal , enda eru þeir varla margir sem bera nafnið . Við skyndileit í Íslendingabók fannst enginn . Túbal Magnússon , eiginmaður Guðbjargar bar þetta óvenjulega nafn og börn hans tóku það upp sem ættarnafn , eða fjölskyldunafn , eins og algengt var á fyrri hluta 20. aldar og kölluðu sig Túbals , en Reynir , sonur Ólafs , var líklega sá síðasti sem notaði fjölskyldunafnið stöku sinnum . Á bak við nafnið er dálítil saga . Túbal , sem hét fullu nafni Túbal Karl , var fæddur 31.12.1867 á Stóru-Vatnsleysu í Gullbringusýslu . Foreldrar hans voru skráð í dvöl á Stóru-Vatnsleysu , þau Valgerður Tómasdóttir og Magnús Eyjólfsson , ættaður úr Fljótshlíð . Þau voru ógift . Magnús hafði áður eignast son sem fékk nafnið Túbal Kain , en drengurinn dó kornungur . Nú myndu einhverjir sperra eyrun því Kains nafnið tengja menn helst við Kain , son Adams og Evu , sem var fyrsti bróðurmorðingi sköpunarsögunnar . Ættleggur Kains er rakinn í fyrstu Mósebók og þar er nefndur afkomandi í sjötta lið Túbal-Kain , sem smíðaði úr kopar og járni alls konar tól . Magnús Eyjólfsson var einn helsti gullsmiður Suðurnesja og hefur e.t.v. viljað gefa syninum heiti málmsmiðs – hins mikla málmsmiðs . Áður tíðkaðist að börn sem foreldrar gátu ekki séð fyrir voru send á sveit föður . Alla vega var litli drengurinn með mikla nafnið , Túbal Karl Magnússon , skráður í prestþjónustubók Breiðabólstaðar árið 1868 sem sveitarbarn á Kollabæ . Valgerður móðir hans er sömuleiðis skráð í Kollabæ , en fluttist síðan aftur að Stóru-Vatnsleysu . Þorleifur , faðir Guðbjargar , var föðurbróðir Túbals , sem varð vinnumaður í Múlakoti og ráðsmaður Þuríðar , móður Guðbjargar , þegar Þorleifur féll frá . Guðbjörg og Túbal tóku við búinu 1897 . Túbal andaðist 9. maí 1946 . Greinina má nálgast hér á heimasíðunni undir “ Minningar frá Múlakoti ” hnappnum .